Diari Oficial de la Generalitat Valenciana


Sumari del DOGV 6210, del 19-02-2010 (2010/1785)

ORDRE de 30 de desembre de 2009, de la Conselleria d'Economia, Hisenda i Ocupació, per la qual es convoquen subvencions destinades a la implantació de plans integrals d'ocupació per a desocupats de difícil inserció laboral, per al període 2010-2011.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6210

Data del DOGV
:   19-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1785


Data del document
:   30-12-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 30 de desembre de 2009, de la Conselleria d'Economia, Hisenda i Ocupació, per la qual es convoquen subvencions destinades a la implantació de plans integrals d'ocupació per a desocupats de difícil inserció laboral, per al període 2010-2011. [2010/1785]  
Un dels objectius que en matèria d'ocupació fixa el II Pacte Valencià pel Creixement i l'Ocupació 2009-2013 (PAVACE II), consistix en el fet que l'economia valenciana genere llocs de treball més estables i de qualitat fins a aconseguir la plena ocupació, atenent en especial a la inserció dels col·lectius de desocupats amb més dificultats. Entre les mesures que, d'acord amb el PAVACE II, correspon instrumentalitzar per a aconseguir el dit fi figura la realització de plans integrals d'ocupació.  
D'acord amb el dit plantejament esta convocatòria de subvencions té com a objecte fonamental incrementar l'empleabilitat dels desocupats inscrits en els centres del SERVEF de la Generalitat que troben més dificultats d'accés al mercat laboral. En este sentit, es preveu la realització de plans integrals d'ocupació dirigits a la inclusió social, a les persones amb discapacitat (on s'inclouen els plans d'ocupació amb suport), als joves i als majors de quaranta-cinc anys.  
Una de les novetats que esta convocatòria planteja respecte d'edicions anteriors ve donada per l'atenció transversal a determinats col·lectius. A més de mantindre l'exigència que les dones representen almenys la meitat dels participants, els plans dirigits a les persones en situació o risc d'exclusió social han d'incorporar així mateix un significatiu percentatge de persones immigrants; i el mateix succeïx amb els parats de llarga duració en el cas dels plans dirigits als joves i als majors de quaranta-cinc anys.  
Cal ressaltar igualment que la convocatòria incorpora les noves previsions de l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, que va ser modificat per l'article 56 de la Llei 16/2008, de 22 de desembre, de la Generalitat, de Mesures Fiscals, de Gestió Administrativa i d'Organització de la Generalitat. D'esta manera s'introduïx més flexibilitat en l'execució dels plans en permetre que tant l'activitat subvencionada com el gasto que li siga inherent puguen estendre's al 2011, sortejant la rigidesa de l'anualitat pressupostària de convocatòries precedents.   
Les ajudes recollides en esta convocatòria estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: El FSE invertix en el teu futur.  
En virtut d'això, i fent ús de les facultats conferides per la Llei 5/1983, de 30 de desembre, del Consell i pel Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
CAPÍTOL I  
Disposicions generals  
Article 1. Objecte  
1. L'objecte d'esta ordre és incrementar l'empleabilitat de desocupats de difícil inserció laboral de la Comunitat Valenciana, a través dels següents plans integrals d'ocupació:  
a) Plans per a la inclusió social i immigrants.  
b) Plans per a persones amb discapacitat i plans d'ocupació amb suport.  
c) Plans per a joves.  
d) Plans per a majors de quaranta-cinc anys.  
2. Així mateix s'establix un programa d'ajudes per la contractació dels participants en estos plans.  
Article 2. Àmbit dels plans integrals d'ocupació  
1. Els plans integrals d'ocupació per a la inclusió social podran adoptar dos modalitats:  
a) Plans integrals d'ocupació per a persones en situació o risc d'exclusió social, d'acord amb el amb un informe previ dels servicis socials competents, així com joves menors de 30 anys residents en barris declarats d'Acció Preferent a l'empara del que disposa el Decret 157/1988, d'11 d'octubre, del Consell. Almenys el vint per cent dels participants haurà d'estar constituït per immigrants extracomunitaris; este percentatge haurà de mantindre's fins a la finalització del projecte.  
b) Plans integrals d'ocupació per a dones víctimes de violència de gènere. La condició de dona víctima de la violència de gènere s'acreditarà per mitjà d'informe dels servicis socials públics o de la direcció general competent de la Generalitat.  
2. Els plans integrals d'ocupació per a persones amb discapacitat es dirigixen als següents col·lectius:  
a) Desocupats que acrediten una discapacitat psíquica o malaltia mental igual o superior al 33%, o una discapacitat física o sensorial igual o superior al 65%. S'entendran inclosos en este col·lectiu els supòsits d'incapacitat permanent total sempre que el certificat de l'organisme competent per al reconeixement reculla la concurrència de discapacitats de caràcter psíquic o malalties mentals.   
b) Desocupats que acrediten discapacitats almenys del 33%.  
3. Els plans integrals d'ocupació per a joves i els plans per a majors de quaranta-cinc anys comptaran almenys amb un terç i un vint-i-cinc per cent, respectivament, de parats de llarga duració; este percentatge haurà de mantindre's fins a la finalització del projecte. A estos efectes tindran la consideració de parats de llarga duració els desocupats inscrits com a demandants d'ocupació en els centres SERVEF d'Ocupació durant un període ininterromput de:  
a) Almenys 180 dies, en el cas dels menors de 25 anys.  
b) Més de 365 dies, en el cas dels majors de 25 anys. A estos efectes, la demanda es considerarà interrompuda si s'ha treballat durant un període acumulat almenys de 90 dies dins dels 365 dies.  
c) Almenys tres mesos, en el cas dels majors de 45 anys.  
4. Els participants en els plans hauran de figurar inscrits com a desocupats en els centres SERVEF d'Ocupació i pertànyer al col·lectiu corresponent en el moment de la firma de l'acord d'incorporació al pla.  
5. A excepció dels plans per a persones amb discapacitat en què s'admetrà un percentatge de participació femenina del quaranta per cent, les dones hauran de representar almenys el cinquanta per cent dels participants en tots plans. No obstant això, s'admetrà que a la seua finalització el dit percentatge haja descendit fins al trenta per cent quan es derive de baixes causades per motius aliens a les entitats promotores.  
Article 3. Beneficiaris  
l. Com a entitats promotores dels itineraris d'inserció podran ser beneficiàries:  
1.1 Plans integrals per a majors de quaranta-cinc anys i plans integrals per a joves:  
a) Les corporacions locals de la Comunitat Valenciana, així com les entitats dependents o vinculades a estes que realitzen actuacions en matèria d'ocupació.  
b) Les entitats que hagen subscrit pactes territorials per a l'Ocupació amb la Conselleria d'Economia, Hisenda i Ocupació, a través de convenis de col·laboració que es troben en vigor durant el període de vigència d'esta ordre.  
c) Les universitats situades en l'àmbit territorial de la Comunitat Valenciana.   
d) Cambres de Comerç situades en l'àmbit territorial de la Comunitat Valenciana.   
e) Les entitats sense ànim de lucre que acrediten experiència en la realització de processos d'inserció laboral de desocupats.  
1.2 Plans integrals per a persones amb discapacitat i plans integrals per a persones en risc d'exclusió social i immigrants:  
Les entitats recollides en els epígrafs a), b) i e) de l'apartat 1.1 d'este article.  
1.3 Plans integrals per a dones víctimes de la violència de gènere:  
Les entitats recollides en l'epígraf a) de l'apartat 1.1 d'este article.  
2. Com a entitats ocupadores podran ser beneficiàries:  
Les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació en la Comunitat Valenciana, que concerten contractes durant la vigència dels plans amb els seus participants, per a la seua execució en centres de treball radicats en dita Comunitat.   
En cap cas podran acollir-se a les ajudes previstes per a les entitats ocupadores les administracions públiques a què fa referència l'article 2 de la Llei 30/1992 ni les societats civils; tampoc podran resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, encara que no tenen personalitat jurídica, puguen realitzar les actuacions subvencionables.   
3. Amb caràcter general no podran obtindre la condició de beneficiari les persones o entitats en què concórrega alguna de les prohibicions previstes en l'art. 13 de la Llei 38/2003, de 17 de novembre, General de Subvencions, l'apreciació dels quals es farà en la forma prevista en el dit article.  
Article 4. Plans integrals d'ocupació per a la inclusió social  
l. Ajudes a les entitats promotores:  
1.1 Les entitats promotores presentaran projectes singularitzats en què es preveurà, en col·laboració amb els servicis socials generals o especialitzats així com, si és el cas, la direcció general competent de la Generalitat, la participació almenys de 30 desocupats que pertanyen a algun dels col·lectius a què fa referència l'article 2.1. A la finalització del pla haurà d'acreditar-se la inserció laboral almenys del cinquanta per cent dels participants de cada projecte amb contractes d'una duració mínima de tres mesos.   
1.2 L'import màxim que podrà concedir-se es calcularà a raó de 2.500 euros per participant.  
1.3. Quanties de l'itinerari i de les insercions:  
1.3.1 Itinerari d'inserció per participant: 1.200 euros, acumulables a les ajudes per inserció.   
1.3.2 Contracte indefinit a jornada completa: 6.000 euros.  
1.3.3 Contracte temporal a jornada completa almenys de tres mesos de duració: 1.500 euros. En el cas que el contracte tinga una duració almenys de sis mesos l'ajuda ascendirà a 3.000 euros. Estes ajudes són incompatibles entre si, i correspondrà la d'import superior en cas de concurrència en un mateix treballador. Se subvencionarà amb els mateixos imports dos o més contractes almenys de deu dies de duració corresponents a un mateix treballador l'acumulació del qual abaste els períodes indicats encara que hagen sigut subscrits per distint ocupador.  
1.3.4 Alta en el règim especial de treballadors autònoms, sempre que es produïsca una vegada finalitzat el segon mes d'itinerari: 900 euros, acumulables a les ajudes per contractació temporal.   
2. Ajudes a les entitats ocupadores:  
2.1. Contractacions indefinides a jornada completa, inicial o per transformació d'un contracte temporal: 8.000 euros.   
2.2 Contractacions laborals a jornada completa almenys de tres mesos de duració: 1.000 euros; 1.500 euros, en el cas de les dones. En el cas que les contractacions temporals tinguen una duració almenys de sis mesos estos imports ascendiran a 2.000 i 3.000 euros respectivament.  
Article 5. Plans integrals d'ocupació per a persones amb discapacitat  
l. Ajudes a les entitats promotores:  
1.1 Les entitats promotores presentaran projectes singularitzats en què es preveurà la participació almenys de 30 desocupats pertanyents indistintament a qualsevol dels col·lectius a què fa referència l'article 2.2. A la finalització del pla haurà d'acreditar-se la inserció laboral amb contractes d'una duració mínima de tres mesos d'un terç dels participants en els plans d'ocupació amb suport, és a dir, quan els participants pertanyen íntegrament al col·lectiu indicat en l'epígraf a) de l'article 2.2; en la resta de plans per a persones amb discapacitat, haurà d'acreditar-se la inserció del cinquanta per cent dels participants amb contractes d'una duració mínima de tres mesos.  
1.2 L'import màxim que podrà concedir-se es calcularà a raó de 3.000 euros per participant en el cas dels plans d'ocupació amb suport; en la resta de plans per a persones amb discapacitat, l'ajuda mitjana ascendirà a 2.500 euros.  
1.3 Quanties de l'itinerari i de les insercions dels participants inclosos en l'apartat a) de l'article 2.2:  
1.3.1 Itinerari d'inserció per participant: 1.800 euros, acumulables a les ajudes per inserció.   
1.3.2 Contracte indefinit a jornada completa: 10.500 euros.   
1.3.3 Contracte temporal a jornada completa almenys de tres mesos de duració: 3.000 euros. En el cas que el contracte tinga una duració almenys de sis mesos l'ajuda ascendirà a 4.500 euros. Estes ajudes són incompatibles entre si, i correspondrà la d'import superior en cas de concurrència en un mateix treballador. Se subvencionarà amb els mateixos imports dos o més contractes almenys deu dies de duració corresponents a un mateix treballador l'acumulació del qual abaste els períodes indicats encara que hagen sigut subscrits per distint ocupador.  
1.3.4 Alta en el règim especial de treballadors autònoms, sempre que es produïsca una vegada finalitzat el segon mes d'itinerari: 900 euros, acumulables a les ajudes per contractació temporal.  
1.4 La quantia de les ajudes en el cas de participants inclosos en l'apartat b) de l'article 2.2 coincidirà amb l'establida en l'article 4.1.3.  
1.5 En el cas dels plans integrals d'ocupació els participants del qual pertanguen íntegrament al col·lectiu indicat en l'epígraf a) de l'article 2.2, les seues promotores podran percebre una subvenció de 1.200 euros, addicional a l'ajuda mitjana, pel suport durant la vigència del projecte a participants d'anteriors plans integrals d'ocupació que hagueren sigut inserits laboralment amb la seua intermediació.  
2. Ajudes a les entitats ocupadores:  
2.1 Contracte indefinit a jornada completa, inicial o per conversió de contracte temporal: 8.000 euros en el cas del col·lectiu indicat en l'epígraf a) de l'article 2.2; 6.000 euros en la resta.  
2.2 Contracte temporal a jornada completa almenys de tres mesos de duració: 1.500 euros en el cas del col·lectiu indicat en l'epígraf a) de l'article 2.2; 1.000 euros en la resta. En el cas que el contracte temporal tinga una duració almenys de sis mesos estos imports ascendiran a 3.000 i 2.000 euros respectivament.  
Article 6. Quantia i condicions de les ajudes per als plans integrals d'ocupació per a joves i plans integrals d'ocupació per a majors de quaranta-cinc anys  
1. Ajudes a les entitats promotores:  
1.1. En els plans per a joves caldrà ajustar-se a seixanta participants; i en els plans per a majors de quaranta-cinc anys, a quaranta. No obstant això, podran aprovar-se projectes amb un altre nombre de participants de forma excepcional. A la finalització d'ambdós tipus de pla haurà d'acreditar-se la inserció laboral de dos terços dels participants amb contractes almenys de sis mesos de duració.  
1.2. L'import màxim que podrà concedir-se es calcularà a raó de 2.000 euros per participant.  
1.3. Quanties de l'itinerari i de les insercions:  
1.3.1. Itinerari d'inserció per participant: 900 euros, acumulables a les ajudes per inserció.   
1.3.2. Contracte indefinit a jornada completa: 4.200 euros.  
1.3.3 Contracte temporal a jornada completa almenys de sis mesos de duració: 1.200 euros. Se subvencionarà amb el mateix import dos o més contractes almenys d'un mes de duració corresponents a un mateix treballador l'acumulació del qual abaste els sis mesos encara que hagen sigut subscrits per distint ocupador.  
1.3.4 Alta en el règim especial de treballadors autònoms, sempre que es produïsca una vegada finalitzat el segon mes d'itinerari: 900 euros, acumulables a les ajudes per contractació temporal.   
2. Ajudes a les entitats ocupadores:   
Per contracte indefinit a jornada completa, inicial o per transformació d'un contracte temporal, es concediran 6.000 euros.   
Article 7. Criteris per al càlcul de la liquidació  
1. Per a determinar el còmput d'objectius i el corresponent càlcul de la liquidació a les entitats promotores, s'exclouran els supòsits a què fa referència l'article 23, amb l'excepció dels supòsits 1 i 8. No obstant això, les contractacions a què fa referència l'article 2.1.g de l'Estatut dels Treballadors només seran computables en els plans per a persones amb discapacitat encara que amb una reducció del 50% de l'import de l'ajuda.  
Així mateix es tindrà en compte l'efectivitat dels contractes en la data de la finalització del Pla: amb independència de la duració formal dels contractes aportats com a compliment dels objectius d'inserció, quan el contracte es resolga abans de la data prevista la liquidació s'efectuarà en funció del període real en què el treballador haja estat d'alta en l'empresa, de manera que les quanties i condicions indicades en esta orde s'aplicaran al dit període.   
2. En cas de conversió en indefinit d'un contracte temporal subvencionat, tant per a les entitats promotores com a ocupadores, l'import de l'ajuda fixada per a este es deduirà de l'establit per als contractes indefinits.  
3. Els contractes a temps parcial podran ser objecte de subvenció, tant per a les entitats promotores com a ocupadores, sempre que tinguen una duració almenys de vint hores setmanals, amb reducció proporcional de la quantia de l'ajuda. En el cas que el participant pertanga al col·lectiu de l'epígraf a) de l'article 2.2, esta duració mínima es reduirà a deu hores setmanals.  
4. L'import de les ajudes per inserció de caràcter estable per mitjà de la modalitat de contractació de fix discontinu, tant per a les entitats promotores com a ocupadores, serà del 25% de l'import de l'ajuda corresponent a la contractació indefinida, amb reducció proporcional de la quantia d'acord amb el que disposa l'apartat 3 d'este article.  
5. L'import de l'itinerari dels participants no inserits es reduirà al 50% quan la promotora no acredite almenys un terç dels objectius d'inserció; en els plans d'ocupació amb suport, la reducció s'aplicarà si no s'acredita almenys un vint per cent dels objectius d'inserció.  
6. Procedirà la revocació total de l'ajuda concedida quan la promotora no acredite almenys un deu per cent dels objectius d'inserció. Esta previsió no afectarà els imports concedits en virtut de l'article 5.1.5.  
7. Les ocupadores no podrà obtindre ajuda per la contractació temporal d'un mateix treballador per un període superior a sis mesos.  
Article 8. Funcionament dels Plans Integrals d'Ocupació  
1. Els projectes s'iniciaran en el termini d'un mes des de la notificació de la resolució de concessió. A este efecte els centres SERVEF d'Ocupació remetran a les entitats beneficiàries un nombre suficient de desocupats pertanyents als col·lectius corresponents a cada pla integral d'ocupació, amb l'excepció dels plans per a la inclusió social i immigrants i els plans d'ocupació amb suport. Si els desocupats remesos resultaren insuficients per a completar el pla, podrà incorporar-se a altres desocupats que complisquen els requisits exigits en cada cas.   
2. Els participants subscriuran amb l'entitat promotora un document d'adhesió on es comprometran a realitzar el pla en la seua integritat excepte causes justificades. Les entitats promotores hauran d'acreditar per mitjà de model normalitzat la incorporació de la totalitat dels participants al pla. El llistat de participants es presentarà a través de l'aplicació informàtica SIDEC; així mateix s'haurà d'acreditar la pertinença dels participants al col·lectiu corresponent. La promotora haurà de substituir els participants que causen baixa en el termini d'un mes. No podrà substituir-se durant la vigència del pla a més del cinquanta per cent dels participants relacionats en el certificat d'inici.  
3. L'itinerari d'inserció haurà de tindre una duració mínima de dos mesos, on podrà incloure's el seguiment posterior a la inserció en l'empresa; en qualsevol cas almenys un mes de l'itinerari haurà de ser previ a la inserció. L'itinerari s'iniciarà amb una entrevista individual orientada a concretar l'aptitud i l'actitud del participant davant de la busca d'ocupació. Les conclusions permetran determinar les accions, individuals o col·lectives, que corresponga desenvolupar: orientació professional, tècniques de motivació i comunicació, accions formatives de caràcter general o específic, etc.   
Després de la inserció laboral, les entitats promotores efectuaran un seguiment del participant en l'empresa durant el primer mes de vigència del contracte. Per a això, es realitzaran actuacions que propicien l'adequació de la inserció, tant des del punt de vista del treballador com de l'ocupador.  
Totes les accions figuraran en la fitxa personal de cada participant, on es reflectiran el tipus d'acció desenvolupat, la seua duració i el personal que les ha impartit.   
4. El personal tècnic que execute el pla respondrà al perfil de llicenciat, preferentment en Psicologia, Pedagogia o semblant; si bé també podrà realitzar-se per diplomats en Treball Social, Relacions laborals o semblant. En tot cas, hauran de comptar amb experiència acreditable en la realització de processos d'inserció laboral.  
5. Els itineraris d'inserció, les contractacions i altes en el règim general de treballadors autònoms que d'ells es deriven i el seu posterior seguiment hauran de tindre lloc durant la vigència del projecte subvencionat sense excedir el 31 de març del 2011, excepte en els plans d'ocupació amb suport en què no podran excedir el 30 de juny del 2011.   
Article 9. Procediment de concessió  
1. La competència per a resoldre les sol·licituds de les entitats promotores correspon al director general del SERVEF i, per delegació d'este, la competència per a resoldre les sol·licituds de les entitats ocupadores correspon als directors territorials d'Ocupació del SERVEF; en ambdós casos la instrucció del procediment correspondrà a les direccions territorials d'ocupació del SERVEF.   
2. La concessió de les subvencions a les entitats promotores s'efectuarà en règim de concurrència competitiva, entenent per tal aquella que, imputada a un mateix crèdit pressupostari, contempla una eventual pluralitat de sol·licituds i la seua comparació d'acord amb els criteris establits en la convocatòria, després del que les ajudes es concedixen als projectes millor valorats fins a esgotar el crèdit. Amb este fi, es constituirà una Comissió de Valoració formada per: presidenta, la cap de l'Àrea de Foment d'Ocupació o persona en qui designe per a la seua substitució; vocals, dos caps de Servici adscrits a l'Àrea de Foment d'Ocupació; i com a secretari, un cap de Secció adscrit igualment a la dita Àrea.  
3. Les ajudes a les entitats ocupadores es concediran d'acord amb el que preveu l'article 22.  
4. El termini màxim per a resoldre i notificar la resolució procedent serà de sis mesos a comptar de l'endemà de la presentació de la sol·licitud en qualsevol dels registres d'entrada del SERVEF, en el supòsit de les entitats ocupadores. Per a les sol·licituds presentades per les entitats promotores, el termini màxim per a resoldre i notificar la resolució procedent serà de sis mesos a comptar de l'endemà de la publicació de la resolució per la qual es done publicitat a la dotació pressupostària corresponent. Transcorreguts els dits terminis sense que s'haja notificat resolució expressa, s'entendrà desestimada la sol·licitud per silenci administratiu.  
Article 10. Resolució d'incidències  
Els directors territorials d'Ocupació, per delegació del director general del SERVEF, seran els òrgans competents per a resoldre les incidències que es produïsquen després de la concessió de les ajudes.  
Article 11. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els supòsits previstos en l'article 37 de la Llei General de Subvencions i de conformitat amb el que establixen els articles 91, 92 i 93 del Reial Decret 887/2006.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb els articles 52 i següents de la Llei General de Subvencions i el títol IV del Reial Decret 887/2006.   
Article 12. Control de les ajudes  
1. Correspondrà a les direccions territorials d'Ocupació del SERVEF, en col·laboració amb la Comissió de Valoració, exercir la funció de control de les subvencions concedides, així com la seua avaluació i seguiment.   
2. El beneficiari estarà obligat a sotmetre's a les actuacions de control financer previst en l'article 45 de la Llei General de Subvencions que es realitzen per part de la Intervenció General i, si és el cas, de les institucions comunitàries, per estar les ajudes cofinançades pel Fons Social Europeu. De la mateixa manera, el beneficiari haurà de complir amb l'obligació de col·laboració amb el control financer d'acord amb l'article 46 de la Llei General de Subvencions.  
Article 13. Incompatibilitats  
Les subvencions establides en esta ordre són incompatibles amb qualsevol altra ajuda que tinga el mateix objecte, excepte les bonificacions de quotes a la Seguretat Social.  
Article 14. Presentació de sol·licituds i documentació general  
1. Les sol·licituds es presentaran en imprés normalitzat, junt amb la documentació específica segons el tipus d'ajuda, en les direccions territorials d'Ocupació del SERVEF, sense perjuí de poder presentar-la en els altres llocs previstos en l'article 38 de la Llei 30/1992, inclosa la tramitació telemàtica.  
2. Junt amb les sol·licituds es presentarà la documentació específica que correspon a cada programa d'ajudes així com la següent documentació general:  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua a les entitats públiques de la presentació d'esta documentació.  
b) Declaració responsable del representant legal de l'entitat de no estar sotmesos en les prohibicions per a obtindre la condició de beneficiari a què fa referència l'article 13 de la Llei General de Subvencions.  
c) Dos exemplars originals de les dades de domiciliació bancària (manteniment de tercers). Així mateix, de conformitat amb l'article 4.1. c) de l'Ordre de 15 de febrer de 2005, de la Conselleria d'Economia, Hisenda i Ocupació s'aportarà certificat de l'entitat bancària on s'acredite la titularitat del compte corresponent.  
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei General de Subvencions, i en este cas el sol·licitant no haurà d'aportar les corresponents certificats.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data del pagament de l'ajuda.  
4. El SERVEF podrà demanar l'aportació addicional de documents o dades aclaridores necessàries per a resoldre la sol·licitud.   
CAPÍTOL II  
Especificacions per a les entitats promotores   
Article 15. Documentació específica i termini  
1. Junt amb les sol·licituds i la documentació general a què fa referència l'article 14, les promotores presentaran la següent documentació específica:  
a) Declaració de realització d'activitats sense ànim de lucre.  
S'entén per activitat econòmica tota activitat que consistisca en l'oferta de béns o servicis en el mercat amb la finalitat d'obtindre una retribució econòmica. Si l'entitat realitzara una activitat econòmica, en tot cas diferent de la subvencionada, haurà d'aportar declaració responsable de què l'activitat per la qual se sol·licita subvenció no està relacionada directament o indirectament amb possibles activitats econòmiques que puga realitzar el beneficiari, així com que no percebrà o cobrar cap compensació als usuaris de les obres o servicis subvencionats. A estos efectes haurà de disposar de compte bancari específic per a garantir la seua comptabilitat separada de la resta d'operacions de l'activitat del beneficiari i queda obligat a la identificació en compte comptable separat de tots els ingressos i gastos referits a operacions d'afectació de la subvenció a la finalitat de la seua concessió.   
b) Memòria explicativa del projecte en model normalitzat que, sense excedir deu pàgines, farà referència als aspectes següents:  
- Descripció de les accions que comprén el projecte.   
- Experiència de l'entitat sol·licitant en la realització de processos d'inserció laboral de desocupats en programes públics de foment d'ocupació.  
- Descripció dels mitjans materials destinats al projecte; en especial es detallarà la disponibilitat efectiva de l'immoble on vaja a executar-se.  
- Currículum i experiència del personal que desenvoluparà el projecte  
- Entitats ocupadores disposades a col·laborar en el projecte.  
Al model normalitzat s'adjuntarà exclusivament la documentació acreditativa de les dades declarades: certificats de compliment d'objectius expedits per altres administracions públiques distintes al SERVEF, títols jurídics dels immobles assignats al projecte, compromisos de col·laboració amb entitats ocupadores, etc-   
c) Memòria Econòmica en model normalitzat on, sense excedir cinc pàgines, es desglossarà el cost del projecte per concepte de gasto elegible.  
d) En el cas dels plans previstos en l'article 2.1, s'acompanyarà certificat dels servicis socials generals o especialitzats on s'expresse la seua col·laboració amb l'entitat promotora per a derivar-li un nombre suficient de persones que pertanyen als col·lectius que resulten objecte d'atenció.  
2. Cada entitat només podrà presentar una sol·licitud per tipus de pla i província, en el termini d'un mes des de la publicació de la convocatòria.  
Article 16. Gastos elegibles  
1. La subvenció concedida es destinarà íntegrament a finançar el pla integral d'ocupació. A este efecte es consideraran elegibles els gastos següents:  
a) Gastos salarials (incloses nòmines i assegurances socials; i excloses les dietes) del personal tècnic i de suport, amb el límit màxim de 2.500 euros mensuals per al personal tècnic i 1.600 euros per al personal de suport. En ambdós casos els límits corresponen a jornada completa; en cas d'imputació parcial de la jornada, els dits imports es reduiran proporcionalment.  
Pel desenvolupament de funcions de coordinació, direcció o semblants només podrà imputar-se al projecte fins al 5% de la jornada d'un únic tècnic.  
La imputació dels gastos de personal propi de les corporacions locals, universitats i cambres de comerç exigirà una prèvia resolució de l'autoritat competent de cada entitat, on conste expressament el percentatge de jornada que es destina al projecte.  
b) Gastos derivats de la contractació de mitjans externs per a la formació dels participants, que no podran superar el 10% del cost total aprovat del projecte.   
c) Gastos indirectes, inclosos els d'informació i publicitat, amb el límit del 20% de l'import a què ascendisquen els costos directes aprovats que fan referència els apartats anteriors.  
2. En els casos d'imputació parcial dels gastos, haurà de justificar-se en tot cas el mètode d'imputació utilitzat.   
Article 17. Criteris per a la concessió de les ajudes  
1. La Comissió de Valoració avaluarà els projectes de forma territorialitzada d'acord amb els criteris següents:  
a) L'experiència acreditada en els últims tres anys en processos d'inserció laboral de desocupats en el marc de programes públics d'ocupació; preferentment es valoraran els resultats en l'execució de plans integrals d'ocupació dirigits a desocupats de difícil inserció laboral: fins a 25 punts.  
Per a determinar la puntuació corresponent es calcularà la mitjana aritmètica dels resultats d'inserció obtinguts en cada projecte:  
- si no s'han aconseguit els objectius d'inserció: 5 punts.  
- si s'han aconseguit els objectius d'inserció: 10 punts.  
- si s'ha aconseguit un 10% addicional dels objectius d'inserció: 15 punts.  
- si s'ha aconseguit un 25% addicional dels objectius d'inserció: 20 punts.  
En el cas que els objectius s'hagueren aconseguit en plans integrals d'ocupació dirigits a desocupats de difícil inserció laboral, la puntuació obtinguda es multiplicarà per 1,25.   
b) Recursos materials destinats al desenvolupament del projecte: fins a 10 punts.  
c) Recursos humans destinats al desenvolupament del projecte: fins a 10 punts.  
Es valorarà el currículum i l'experiència del personal, així com que es preveja la figura del prospector d'ocupació.  
d) Compromisos de col·laboració amb entitats ocupadores per a la contractació dels participants: fins a 15 punts.  
Únicament es valoraran aquells compromisos que puguen acreditar-se per mitjà de model normalitzat. En este cas, si la seu social o el centre de treball de l'ocupadora està domiciliada en la província on es desenvoluparan els plans, es concediran 0,25 punts per ocupadora; en qualsevol altre cas, es concediran 0,05 punts.  
e) Esforç cofinançador de l'entitat promotora: fins a 10 punts.  
A més de suportar una part del cost, només es considerarà que hi ha cofinançament si l'import subvencionable del projecte presentat resulta inferior a l'ajuda mitjana per participant establida en l'orde. En este cas, si el percentatge de cofinançament és igual o superior al 10% s'atorgaran 10 punts; en el cas de percentatges inferiors, la puntuació es determinarà proporcionalment.  
f) El projecte descrit en la memòria explicativa: fins a 15 punts.  
En especial es valorarà el seu contingut (metodologia, fases, actuacions, etc?) així com la seua adequació a la convocatòria.  
g) Àmbit geogràfic o atenció a col·lectius amb molt especials dificultats d'inserció: fins a 5 punts.  
2. La Comissió exclourà de la valoració aquells projectes que no s'ajusten a les condicions formals i substancials establides en la convocatòria, i únicament considerarà les dades consignades en els models normalitzats que resulten acreditats.  
Article 18. Justificació de les subvencions  
1. Les justificacions hauran de presentar-se en el termini d'un mes des de la finalització del projecte subvencionat.  
2. El resum de gastos, exclosos els impostos que no siguen suportats pel beneficiari, s'aportarà a través de l'aplicació informàtica SIDEC. Només s'admetran els gastos realitzats des de la data de la resolució de concessió fins a la data de finalització del projecte, a excepció dels gastos salarials que podran imputar-se des de la finalització del termini de presentació de sol·licituds. Els gastos s'acreditaran per mitjà de factures o, en el cas dels gastos salarials, rebuts de nòmina i butlletins de cotització a la Seguretat Social (TC1 i TC2); a més hauran d'acompanyar-se les transferències bancàries o els càrrecs en compte que acrediten l'efectivitat del pagament. La transferència bancària requerirà justificant bancari acreditatiu del període a què fa referència el càrrec, càrrec en compte de l'import i identificació del treballador en el cas dels gastos salarials. L'acreditació dels costos indirectes s'efectuarà per mitjà de certificació expedida pel secretari o òrgan competent de l'entitat beneficiària, on haurà de detallar-se el gasto per conceptes i l'import a què ascendix cada concepte de gasto, així com els preus unitaris.  
3. Així mateix les promotores hauran d'aportar:  
a) Imprés normalitzat firmat pel treballador, l'entitat ocupadora i l'entitat promotora acreditatiu que la contractació del participant s'ha realitzat amb la intermediació de l'entitat promotora, així com el contracte i l'alta del treballador en la Seguretat Social. En el supòsit de contractacions per obra o servici, haurà d'aportar-se a més document declaratiu de la seua duració estimada.   
b) La fitxa personal firmada per cada participant on s'acredite la seua presència en les distintes activitats previstes en el projecte.   
c) En cas d'imputació parcial del gasto haurà d'acreditar-se el mètode d'imputació utilitzat.  
d) Declaració en model normalitzat sobre la destinació de l'ajuda.  
Article 19. Liquidació de les ajudes  
1. Els directors territorials d'Ocupació del SERVEF seran els competents, per delegació del director general del SERVEF, per al reconeixement de l'obligació i la proposta de pagament de l'ajuda concedida.  
2. Es lliurarà el 60% de l'ajuda concedida una vegada justificada la incorporació del 10% dels participants.  
3. En aplicació de l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, tant l'activitat subvencionada com el gasto que li siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera haguera l'any de concessió.   
4. Els rendiments financers que generen els fons lliurats no incrementaran l'import de la subvenció concedida, en raó a la seua escassa quantia i a la dificultat de la seua aplicació a les activitats subvencionades i del seu seguiment i control.  
5. La liquidació de la subvenció s'efectuarà en funció dels gastos elegibles acreditats així com del compliment dels objectius d'inserció, d'acord amb els imports i criteris establits en la convocatòria.   
Article 20. Obligacions del beneficiari  
A més del que disposa l'article 14 de la Llei General de Subvencions, són obligacions del beneficiari:  
a) Facilitar totes aquells dades i informació, en qüestions relacionades amb les subvencions concedides, li siga requerit pel SERVEF, així com comunicar a esta les incidències i les variacions que es produïsquen amb relació a aquelles.  
b) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.   
c) Per tractar-se d'ajudes cofinançades pel Fons Social Europeu, els beneficiaris hauran de subjectar-se al que preveu el Reglament (CE) número 1828/2006 de la Comissió, de 8 de desembre de 2006, pel que es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, sobre informació i publicitat del cofinançament de les ajudes pel Fons Social Europeu.  
Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
Així mateix haurà d'informar-se els participants en el pla i publicitar amb caràcter general que el projecte compta amb el cofinançament del Fons Social Europeu i del SERVEF. Amb este fi hauran d'incloure's els respectius logotips en el material que s'utilitze per a la difusió: material formatiu, cartelleria, fullets, pàgina web, etc-  
d) Conservar la documentació justificativa de l'aplicació dels fons rebuts, en especial les factures que donen suport a la certificació de gastos indirectes, durant almenys tres anys a partir del tancament del Programa Operatiu 2007-2013 de la Comunitat Valenciana.  
e) Auxiliar a les entitats ocupadores en la tramitació de les seues sol·licituds de subvenció.  
CAPÍTOL III  
Especificacions per a les entitats ocupadores  
Article 21. Documentació específica i termini  
1. Junt amb les sol·licituds i la documentació general a què fa referència l'article 14, les ocupadores presentaran la següent documentació específica:  
a) Contracte de treball que dóna lloc a l'ajuda, degudament registrat pel centre SERVEF, o contracte firmat per les parts junt amb el justificant de la comunicació telemàtica al SERVEF, i alta del treballador en la Seguretat Social. Si és el cas, s'aportarà així mateix de forma específica:  
- Document que acredite la duració final dels contractes per obra o servici a fi de constatar la seua adequació als mínims establits en la convocatòria.  
- Certificat de la vida laboral que acredite el manteniment dels contractes subscrits en l'exercici anterior al de la presentació de la sol·licitud.  
b) Declaració responsable que les contractacions realitzades no estan excloses de la convocatòria.  
c) Declaració responsable del compliment de la normativa sobre integració laboral de persones amb discapacitat o, si és el cas, l'exempció de la dita obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.  
d) Certificat de l'entitat promotora del projecte en què s'acredite que la contractació del treballador s'ha dut a terme amb la seua col·laboració.  
e) Targeta de demanda d'ocupació del treballador.   
f) En el cas que l'entitat ocupadora siga una empresa, amb independència de la seua forma jurídica, declaració responsable referida a les ajudes subjectes al règim de minimis rebudes per l'entitat durant l'exercici fiscal corrent i els dos exercicis fiscals anteriors, amb indicació de l'import, organisme, data de concessió i règim d'ajudes en què s'emparava, o, si és el cas, declaració responsable de no haver rebut cap ajuda.  
2. Les sol·licituds es presentaran en els dos mesos següents a la formalització del contracte i, en tot cas, dins de les següents dates límit:  
a) Fins al 30 d'octubre del 2010 per als contractes subscrits fins al 30 de setembre del 2010.  
b) Des del 2 de gener fins al 31 de maig del 2011 per als contractes subscrits entre l'1 de gener i el 31 de març del 2011; este termini s'estendrà fins al 31 d'agost del 2011 si es contracta a participants dels plans d'ocupació amb suport.  
Les sol·licituds per transformació de contractes temporals i per manteniment de contractes subscrits en l'últim trimestre de 2010 es presentaran al gener i febrer del 2011, sense que els siga d'aplicació el termini general de dos mesos.  
Article 22. Criteri de concessió  
Les sol·licituds es tramitaran segons el seu registre d'entrada i les ajudes es concediran, fins a esgotar el crèdit disponible, segons l'ordre en què s'hagen completat els expedients.  
Article 23. Exclusions  
Queden exclosos de subvenció els supòsits següents:  
1. Relacions laborals de caràcter especial previstes en l'article 2.1 de l'Estatut dels Treballadors i la resta de disposicions reglamentàries.  
2. Contractacions en què l'ocupador o els càrrecs directius o membres dels òrgans d'administració de les empreses que revisten la forma jurídica de societat o de les entitats privades sense ànim de lucre mantinguen amb el participant contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
3. Contractacions de treballadors que en els vint-i-quatre mesos anteriors hagueren prestat servicis en la mateixa ocupadora per mitjà d'un contracte indefinit. Esta exclusió també s'aplicarà si la vinculació laboral es va mantindre amb empreses les que el beneficiari haguera succeït en virtut del que establix l'article 44 de l'Estatut dels Treballadors.  
4. Treballadors que hagueren finalitzat la seua relació laboral de caràcter indefinit per mutu acord en els tres mesos anteriors a la contractació.  
5. Contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.  
6. Contractacions realitzades per les entitats promotores dels plans integrals respecte dels participants en els projectes subvencionats que promoguen.  
7. Contractacions que es produïsquen en el marc d'ofertes públiques d'ocupació o de programes d'ocupació públic d'interés general o social.  
8. Per sotmetre's al règim de minimis, regulat en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre), les ajudes a les entitats ocupadores no podran concedir-se a empreses dels sectors següents:  
a) Pesca i aqüicultura, segons es contemplen en el Reglament (CE) núm. 104/2000 del consell.  
b) Producció primària dels productes agrícoles que figuren en la llista de l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) núm. 1407/2002.  
e) Queden excloses, així mateix, les empreses en crisi.  
L'aplicació d'este règim suposa que l'ajuda total de minimis concedida a qualsevol empresa no puga superar els 200.000 euros durant qualsevol període de l'exercici fiscal corrent i els dos exercicis fiscals anteriors; si l'empresa opera en el sector del transport per carretera, l'import màxim es reduirà a 100.000 euros.  
Article 24. Liquidació de les ajudes  
L'ajuda concedida es liquidarà amb la presentació dels contractes de treball i la resta de la documentació exigida.   
Article 25. Obligacions de les entitats ocupadores  
A més del que disposa l'article 14 de la Llei General de Subvencions, són obligacions del beneficiari:  
1. En el cas que el treballador contractat cause baixa, l'empresa tindrà l'obligació de substituir-li en el termini d'un mes per un altre dels participants en el Pla o, si no n'hi ha, per qui reunisca els requisits per a poder ser participant del pla d'ocupació que es tracte, en les mateixes condicions contractuals que tenia el treballador substituït. La substitució haurà de ser comunicada a l'òrgan que va concedir la subvenció en un termini no superior a quinze dies des de la data de subscripció del nou contracte. Si la baixa es produïx amb anterioritat a la resolució de concessió, decaurà el dret a la sol·licitud presentada.  
2. Mantindre els llocs de treball subvencionats un mínim de cinc anys, o de tres anys en el cas de les pymes. L'ocupació creada haurà de suposar un increment net del nombre de treballadors tant en l'establiment com en l'empresa afectada, en comparació amb la mitjana dels dotze mesos anteriors.   
3. Facilitar totes aquelles dades i informació, en qüestions relacionades amb les subvencions concedides, que els siguen requerits pel SERVEF, així com comunicar al mateix en el termini de quinze dies les incidències i les variacions que es produïsquen amb relació a aquelles.  
4. Per tractar-se d'ajudes cofinançades pel Fons Social Europeu, la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
DISPOSICIONS ADDICIONALS  
Primera. Finançament  
1. Estes ajudes es finançaran a càrrec del capítol 4, codi línia T4154000, T2240000 y T5605000 subprograma 322.51, Foment d'Ocupació, per un import global màxim estimat de 19.059.908 euros. No obstant això, la convocatòria queda condicionada a l'existència en els pressupostos econòmics dels anys 2010 i 2011, de crèdit adequat i suficient per a això. A este efecte, s'hauran de publicar en el Diari Oficial de la Comunitat Valenciana les resolucions del secretari autonòmic d'Ocupació, director general del SERVEF, per les quals es donarà publicitat a les línies de crèdit i a l'import global màxim destinat a la concessió de les ajudes previstes en l'ordre.  
2. Si al llarg de l'exercici 2010 existira crèdit disponible que permetera incrementar el finançament pressupostari d'esta ordre, el SERVEF, prèvia publicació del dit crèdit en el DOCV, podrà destinar-ho al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment, sense necessitat establir nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació en la Comunitat Valenciana.  
Segona. Compatibilitat amb el mercat comú  
Les ajudes a les entitats promotores són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 87, apartat 1 del Tractat constitutiu de la Comunitat Europea per estar destinades a administracions públiques i entitats no lucratives per a la realització d'itineraris d'inserció laboral, activitat que per la seua naturalesa no pot afectar els intercanvis comercials, en els termes de l'esmentat article 87.  
Les ajudes a les entitats ocupadores són compatibles amb el mercat comú al no resultar d'aplicació el que preveu l'article 87, apartat 1 del Tractat constitutiu de la Comunitat Europea, per tractar-se d'ajudes acollides al règim d'ajudes de minimis, establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de data 28 de desembre de 2006.  
Tercera. Models normalitzats  
Els models normalitzats a què s'al·ludix en la present ordre es troben a disposició de les entitats sol·licitants en la direcció d'Internet «http://www.servef.es», així com en les direccions territorials d'Ocupació del SERVEF.  
Quarta. Participants amb discapacitat  
Per tal de determinar el grau de discapacitat dels participants s'aplicaran els criteris establits en la disposició addicional tercera del Reial Decret 357/1991. D'acord amb l'article 1.2 de la Llei 51/2003, de 2 de desembre, d'igualtat d'oportunitats, no discriminació i accessibilitat universal de les persones amb discapacitat, es consideraran afectats, en tot cas, per una discapacitat en grau igual o superior al trenta-tres per cent els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, així com els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat. L'acreditació de la incapacitat exigirà, respectivament, la resolució de l'Institut Nacional de la Seguretat Social o la resolució de reconeixement de la pensió de jubilació o de retir per incapacitat permanent per al servici o inutilitat per classes passives del Ministeri d'Economia i Hisenda o de l'òrgan de procedència del funcionari.   
Quinta. Normativa aplicable  
Les ajudes que es concedisquen a l'empara d'esta ordre tindran la consideració de subvencions públiques i es regiran en allò no disposat en esta pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de subvencions, com del Reial Decret 887/2006, de 21 de juliol, pel qual s'aprova el seu Reglament de desplegament.  
Sisena. Concepte PYME en crisi  
A l'efecte de la present convocatòria, les PYMES només tindran la consideració d'empreses en crisi si concorre alguna de les condicions següents :  
En el cas de societats de responsabilitat limitada, quan haja desaparegut més de la meitat del seu capital subscrit i s'haja perdut més d'una quarta part d'este en els últims 12 mesos.  
En el cas de societats en què almenys alguns del seus socis tenen una responsabilitat il·limitada sobre el deute de l'empresa, quan haja desaparegut més de la meitat dels seus fons propis i s'haja perdut més d'una quarta part d'estos en els últims 12 mesos.  
Per a qualsevol forma d'empresa, quan s'haja iniciat el procediment per a la declaració de concurs.  
2. Les PYMES amb menys de tres anys d'antiguitat no es consideraran en crisi, llevat del cas que acomplisquen la condició prevista en l'epígraf c) de l'apartat anterior.  
DISPOSICIÓ FINAL   
Única. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que requerisca l'aplicació d'esta ordre; així mateix se li delega la competència per a ampliar els terminis de presentació de sol·licituds i justificacions, quan concórreguen circumstàncies que ho aconsellen.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient. Quan la interessada siga una administració pública, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua publicació, en els termes que preveu l'article 44 de la Llei 29/1998.  
València, 30 de desembre de 2009  
El vicepresident segon del Consell,   
conseller d'Economia, Hisenda i Ocupació,  
GERARDO CAMPS DEVESA